text: Thesis I.
  TAndem servilis ille conditonis Tullius regio se impositum fastigio vidit. Matre enim captâ, quod plerique tradunt, genitus est; recepto inter gentes tum optimo, neque iniquo, more, ut non capti modo, sed & eorum posteri servirent. At supra istam fortunam ingenium ei ac virtus fuit, & utriusque magnitudinem Tarquinio Prisco, in cujus familia erat, ita jam tum à parvulo approbavit, ut inter Patritios primo receptus, dein regiae filiae matrimonio aestimatus, tandem socero Martiorum fratrum scelere interempto, auctoritate primo Senatus, deinde etiam, post Vejentinum bellum rarâ felicitate confectum, populi jussu, ad Romanae gentis sceptra admoveretur. Quanto autem vilior ei fuit sors nascendi, tanto virtutis hujusque tam excelsae ejus fortunae magis celebrata est inter omnes claritudo. Et profectò ita statuendum est, longe esse difficilius, ex humilimis & ab omni fortunae praesidio destitutis initiis, quam magnis clarisque ad maxima adsurgere.